**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 06.06.2022, ora 08.00 – 07.06.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 07.06.2022, ora 07.00**

**RÂURI**

**Debitele au fost în general în scădere**, exceptând cursurile mijlocii şi inferioare ale Sucevei, Moldovei, Bistriței, Trotuşului, Putnei şi bazinul inferior al Argeşului, unde au fost în creştere prin propagare.

Pe râurile din bazinele hidrografice: Crasna, Barcău, Crişuri, Arieş, Bârzava, Moravița, Caraş, Nera, Cerna, Bârlad, cursul Siretului şi bazinele mijlocii şi inferioare ale Someşului şi Prutului, debitele au fost relativ staționare.

Debitele medii zilnice se situează la valori sub mediile multianuale lunare, cu coeficienţi moduli cuprinşi între 30-90%, mai mari (în jurul și peste normalele lunare) în bazinul Dâmboviței, Teleajenului, pe cursul superior al Ialomiței, în bazinul inferior al Argeşului și mai mici (sub 30% din normalele lunare) pe râurile din bazinele hidrografice: Lăpuș, Crasna, Barcău, Crișul Negru, Târnava Mare, Bistra, Moravița, Caraș, Nera, Cerna, Suceava, Moldova, Putna, Râmnicu Sărat, Prut, Bârlad şi în bazinele superioare şi mijlocii ale Bistriței, Trotuşului şi Buzăului.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general în scădere**, exceptând cursul inferior al Bistriței, unde vor fi în creştere prin propagare.

Pe râurile din bazinele hidrografice: Crasna, Barcău, Crişuri, Arieş, Bârzava, Moravița, Caraş, Nera, Cerna, Bârlad, cursul Siretului şi bazinele mijlocii şi inferioare ale Someşului şi Prutului debitele vor fi relativ staționare.

Sunt posibile creşteri de niveluri şi debite pe unele râuri din zonele de deal şi de munte din centrul țării ca urmare a precipitațiilor sub formă de aversă prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 06-07.06.2022 **a fost** **staționar, având valoarea de 3600 m3/s**, sub media multianuală a lunii **iunie (6400 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **staționar (3600 m3/s).**

În aval de Porțile de Fier debitele vor fi în scădere.

**Alimentări cu apă**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a municipiului București:

-r. Argeș: Ac. Zavoiul Orbului 50.0 mc/s;

-r. Dâmbovița: ac. Văcărești: 20 mc/s;

-CA2: 2.0 mc/s;

-Deriv. Mircea Vodă: 1,2 mc/s.

**A.B.A. Crişuri**

Debitul râului Barcău în secţiunea Nuşfalău este 0.29 mc/s.

Debitul râului Crişul Alb în secţiunea Crişcior este 0.93 mc/s.

**A.B.A. Jiu**

Începând cu data de 17.05.2022 a fost oprită alimentarea cu apă a conductei de aducțiune Priza Câmpu lui Neag (Buta)- Baraj Valea de Pești pentru efectuarea lucrărilor de înlocuire a acesteia.

**2.** **Situaţia meteorologică în intervalul 06.06.2022, ora 08.00 –07.06.2022, ora 06.00**

**În ţară** vremea a fost caldă în vest și nord-vest și apropiată de normalul termic al perioadei în celelalte regiuni. Cerul a fost variabil, cu înnorări temporare și averse slabe însoțite de descărcări electrice în Dobrogea, pe arii mai restrânse în Oltenia și izolat în Muntenia, sudul Banatului, Moldova și la munte. Vântul a suflat slab și moderat, cu unele intensificări ziua în sud-est. Temperaturile maxime, în scădere semnificativă față de ziua precedentă în regiunile sudice (unde abaterile termice au fost de 5...9 grade), s-au situat între 20 de grade la Sulina și 30 de grade la Gurahonț, Timișoara, Sânnicolau Mare, Jimbolia și Banloc, iar la ora 06 valorile termice erau cuprinse între 4 grade la Miercurea Ciuc și 20 de grade la Moldova Nouă. Spre dimineață, izolat, s-a format ceață în depresiunile din estul Transilvaniei.

**Observaţie:** în intervalul de diagnoză au fost în vigoare 3 atenționări cod galben pentru fenomene meteorologice periculoase imediate emise de către SRPV Timișoara, SRPV Sibiu și SRPV Craiova.

**La Bucureşti** vremea a fost predominant frumoasă și normală din punct de vedere termic. Cerul a fost variabil, iar vântul a suflat în general moderat pe parcursul zilei, apoi a slăbit în intensitate. Temperatura maximă, semnificativ mai coborâtă decât în ziua precedentă, a fost de 26 de grade la toate staţiile meteo, iar la 06 se înregistrau 13 grade la stația meteo Băneasa, 14 grade la Filaret și 16 grade la Afumați.

**3. Prognoza meteorologică în intervalul 07.06.2022, ora 08.00–08.06.2022, ora 8.00**

**În ţară** vremea va fi în general frumoasă și mai caldă decât în mod obișnuit pentru această perioadă în cea mai mare parte a teritoriului. Cerul va avea temporar înnorări și pe arii restrânse vor fi averse și posibil descărcări electrice în regiunile sud-estice, iar după-amiaza și la munte. În restul teritoriului cerul va fi variabil, iar astfel de fenomene se vor semnala cu totul izolat, cu o probabilitate mai mare în vest. Vântul va sufla slab și moderat, cu unele intensificări în prima parte a intervalului în Dobrogea și în jumătatea estică a Munteniei, iar noaptea în vestul Carpaților Meridionali. Temperaturile maxime se vor încadra între 21 și 31 de grade, cu cele mai scăzute valori pe litoral, iar cele minime, în general, între 7 și 17 grade.

**La Bucureşti** vremea va fi în general frumoasă și ușor mai caldă decât în mod caracteristic datei. Cerul va fi variabil, cu unele înnorări după-amiaza. Vântul va sufla slab și moderat. Temperatura maximă va fi de 28...29 de grade, iar cea minimă de 13...15 grade.

***II. CALITATEA APELOR***

**Pe Marea Neagră**

**A.B.A. Dobrogea Litoral** informează că în data de 06.06.2022 a fost semnalat un delfin eșuat pe plaja Eforie Nord, la baza digului de la Boutique Citadel.

Pe râurile interioare şi pe fluviul Dunărea nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 03-05.06.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită în datele de 03, 04 și 05.06.2022 la staţia B-12** (municipiul București).

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția Comunicare**